
Comisia pentru buget,

finanţe şi bănci

Bucureşti,   02.04.2003 

Nr. 622

AVIZ

asupra propunerii legislative privind constituirea şi utilizarea fondurilor destinate stimulării personalului Autorităţii Naţionale pentru Protecţia Consumatorului şi al oficiilor pentru protecţia consumatorilor judeţene, respectiv al municipiului Bucureşti
Cu adresa nr. 464 din 16 decembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind constituirea şi utilizarea fondurilor destinate stimulării personalului Autorităţii Naţionale pentru Protecţia Consumatorului şi al oficiilor pentru protecţia consumatorilor judeţene, respectiv al municipiului Bucureşti. 

In urma examinării, în şedinţa din data de 02 aprilie 2003, Comisia, cu unanimitate de voturi, a hotărât respingerea din următoarele considerente:

1. Potrivit art. 29 alin. (3) din Legea nr. 40/1991 cu privire la salarizarea Preşedintelui şi Guvernului României, precum şi a personalului Preşedinţiei, Guvernului şi al celorlalte organe ale puterii executive, ministerele şi celelalte instituţii centrale şi locale ale administraţiei publice care, potrivit legii, au dreptul să procedeze la confiscarea şi valorificarea de bunuri sau să aplice şi să încaseze penalităţi, pot constitui un fond de până la 15% din valoarea acestora pentru stimularea personalului. Din această prevedere rezultă că legiuitorul nu a dorit să se ia în calcul şi sumele rezultate din amenzile aplicate şi încasate, pentru a nu se ajunge la abuzuri din partea personalului care este autorizat, potrivit legii, să aplice şi să încaseze amenzi, în vederea constituirii unui fond de stimulente mai mare.

2. Potrivit art. 20 alin. (1) din Legea nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, persoanele care ocupă funcţii de demnitate publică beneficiază doar de o indemnizaţie, ca unică formă de remunerare a activităţii desfăşurate şi prin urmare acestea nu pot beneficia şi de alte drepturi salariale sau stimulente, aşa cum se propune la art. 5 pct. a) din propunerea legislativă.

